FORORD

Fotball er slettes ikke noe enkelt spill. 11 spillere møter 11 motstandere i et (minst) 90 minutter langt forløp. De forsvarer og de angriper – og angriper og forsvarer. Og for å beskrive og forklare dette spillet brukes det et helt spesielt språk, som for de uinnvidde kan være nærmest umulig å forstå. Men selv for den innvidde og mest ihuga fotballfan kan det noen ganger være vanskelig å følge med i fotballens terminologi. For hver ny sesong dukker det opp nye uttrykk, som diamantfotball, Cruyff-vending og Zidane-finte. Og nå helt nylig: nødlandslag.

Hensikten med ordboken er å være opplysende og holde de fotballinteresserte oppdatert med utviklingen innen fotballspråket. Her kommer faktadelen inn. Samtidig mener jeg at humor fremmer forståelsen, og her får den mer fleipede delen sin rettmessige plass. Du får rett og slett en alternativ betydning av hvert ord og uttrykk. Og hvem vet; kanskje du kan lure en stakkars amatør til å tro at det å «parkere bussen» virkelig handler om ... å parkere en buss? Det kan jo live opp enhver sosial sammenheng.

God sesong!

Svein Furland

Forfatter og fotballentusiast

A

Advarsel (Se også Gult kort, Oransje kort, Rødt kort, Tilsnakk)

FAKTA Tilsnakk fra dommer som kan føre til kort.

FLEIP Utdeles av dommere som alltid får spørsmålet: Hvorfor?

A-lag

FAKTA Laget med de beste spillerne (førstelagsspillere).

FLEIP Et lag B-spillere kjemper for å komme inn på.

Amatør

FAKTA En som spiller fotball uten å leve av det (motsatt av proff).

FLEIP En som tror han kan spille fotball.

Amerikansk fotball

FAKTA Ballspill med kroppstaklinger og blokkeringer som spilles av to lag med en oval ball som kastes, bæres og sparkes (ligner på rugby).

FLEIP Fotball som ligner mest på håndball. Uttrykket «ballen er rund» forekommer ikke.

Andre ball

FAKTA Man gjenvinner en ball man nettopp har mistet.

FLEIP Reserveball.

Andre forsvarer

FAKTA Utøver som sikrer bak eller på siden av medspiller.

FLEIP Når den første har stukket av, må den andre trå til.

Andrelag (Se også Reservelag)

FAKTA B-laget til en klubb.

FLEIP Når man legger skylden på andre lag. Det var ikke vi som gjorde det, det var de andre!

Angrep

FAKTA Den mest framskutte delen av et lag.

FLEIP Umotivert overfall av motspiller.

Angrepsfotball

FAKTA Et lag som er offensivt innstilt og spiller ballen mer fram enn tilbake.

FLEIP Stilen til et militært fotballag.

Angripe rom

FAKTA Områder på banen man velger å angripe.

FLEIP Spiller som går til krig mot den italienske hovedstaden.

Arbeidsoppgaver

FAKTA Oppgaver fordelt til den enkelte spiller før kamp.

FLEIP Noe spillerne har lett for å glemme under kamp.

Armbruk

FAKTA Spilleren bruker armen for å hindre motstanderen.

FLEIP Forseelse som dommeren noen ganger later som han ikke ser, særlig i straffefeltet.

Assist (av å assistere)

FAKTA Å være nest sist på ballen ved scoring. Målgivende pasning.

FLEIP Noe «ego-spillere» sjelden gir.

Assistentdommer (Se også Linjedommer)

FAKTA Tidligere linjedommer eller linjemann, nå dommer som markerer for innkast og offside og assisterer hoveddommeren i andre avgjørelser.

FLEIP Person på sidelinjen som skriker etter oppmerksomhet ved å vifte med flagget.

Askeladder

FAKTA Lag som gjør det bedre enn forventet ut fra sine muligheter og ressurser.

FLEIP Lag som spiller «eventyrlig» god fotball.

Avspark

FAKTA Spark som setter spillet i gang når en fotballkamp starter, eller når en omgang begynner. Det er også avspark etter en scoring.

FLEIP Uheldig spiller som mister en kroppsdel.